จับมือดีเอสไอตั้งทีมปะฉะดะเร่งปราบแก๊งเงินนอกระบบ
สพช.เล็งตั้งทีมเฉพาะกิจลงพื้นที่ลุยหาข้อมูลพวกฉ้อโกงประชาชนรากหญ้า ช่วยประสานงานดีเอสไอส่งคดีขึ้นฟ้องร้องต่อศาล
20 ส.ค. 2554

สพช.เล็งตั้งทีมเฉพาะกิจลงพื้นที่ลุยหาข้อมูลพวกฉ้อโกงประชาชนรากหญ้า ช่วยประสานงานดีเอสไอส่งคดีขึ้นฟ้องร้องต่อศาล 
นายพรชัย ฐีระเวช ผู้อำนวยการสำนักนโยบายพัฒนาระบบการเงินภาคประชาชน (สพช.) เปิดเผยว่า สพช.เตรียมวางนโยบายการแก้หนี้ภาคประชาชนเกี่ยวกับการปราบปรามเงินนอกระบบ เพื่อป้องกันไม่ให้ประชาชนถูกฉ้อโกงจากบริการทางการเงินที่ไม่ถูกต้องตามกฎหมาย เรียกว่าทีมปะ ฉะ ดะ เพื่อทำงานในเชิงรุกและลงพื้นที่หาข้อมูลการฉ้อโกงตามพระราชกำหนดการกู้ยืมเงินที่เป็นการฉ้อโกงประชาชน พ.ศ. 2527 และพระราชบัญญัติการเล่นแชร์ พ.ศ. 2534 
ทีมปะ ฉะ ดะ ของ สพช.จะทำงานร่วมกับตำรวจจากกรมสอบสวนคดีพิเศษ หรือดีเอสไอ เพื่อหาข้อมูลเชิงลึก รวมถึงการฝังตัวและล่อซื้อ เพื่อเป็นประโยชน์ในการส่งฟ้องผู้ต้องหาต่อไป 
นายพรชัย กล่าวว่า ปัจจุบันกฎหมายของกระทรวงการคลังไม่มีอำนาจในการสอบสวน ทำได้เพียงการสืบหาข้อมูลแล้วรวบรวมส่งให้กับตำรวจ หรือดีเอสไอ เพื่อส่งเรื่องฟ้องต่อศาล แต่ที่ผ่านมาคดีขาดองค์ประกอบของความผิดทำให้ขาดข้อมูลในการสั่งฟ้อง 
“การส่งทีมลงพื้นที่จะทำให้สามารถรวบรวมข้อมูลความผิดได้ตรงกับความต้องการของเจ้าหน้าที่ ทำให้คดีมีความคืบหน้าประสบผลสำเร็จมากขึ้น” ผู้อำนวยการ สพช.ระบุ
นอกจากนี้ สพช.ยังอยู่ระหว่างการยกร่างกฎหมายเพื่อส่งเสริมบทบาทและประสิทธิภาพการทำงานขององค์กรการเงินฐานราก โดยจะพัฒนากรอบการกำกับดูแลที่สอดคล้องกับความต้องการของชุมชน สร้างความเข้มแข็งและยั่งยืนให้กับองค์กรการเงินฐานรากมากขึ้น
จากการส่งเจ้าหน้าที่ลงพื้นที่สำรวจระบบการเงินฐานรากยังพบปัญหาหลายแห่ง เช่น กองทุนหมู่บ้านบางแห่งถูกผู้ใหญ่บ้านหอบเงินหนีไป หรือกองทุนสัจจะออมทรัพย์บางแห่งก็มีเรื่องร้องเรียน จึงต้องมีการปรับปรุงระบบการตรวจสอบและป้องปราม
ผู้อำนวยการ สพช.ยังจะเร่งพัฒนาให้ประชาชนสามารถเข้าถึงแหล่งเงินได้ทุกเวลาอย่างเหมาะสม แทนที่จะต้องพึ่งพาหนี้นอกระบบที่ดอกเบี้ยสูง เช่น การขึ้นทะเบียนแก้หนี้นอกระบบ ธนาคารไปรษณีย์ ที่ประชาชนรายได้น้อยสามารถขอสินเชื่อได้
“ขณะเดียวกันก็ต้องสนับสนุนวินัยทางการเงินด้วย ว่ามีรายได้แล้ว ต้องหักเงินออมก่อน ที่เหลือจึงเป็นค่าใช้จ่าย รวมถึงสนับสนุนการทำบัญชีครัวเรือนของธนาคารออมสินและ ธ.ก.ส.” นายพรชัย ระบุ